আমরা সবাই জানি যে, তেলের মূল্য বর্তমানে ব্যারেলপ্রতি ৩০ ডলারেরও নীচে নেমে এসেছে। তেলের মূল্য গত এক বছরে ৭০ শতাংশেরও বেশি কমে যাওয়ায় প্রশ্ন উঠেছে, এই পতনের শেষ কোথায়? ১ ব্যারেল তেল বলতে প্রায় ১৫৯ লিটার তেলকে বুঝায়। সে হিসেবে ব্যারেলপ্রতি মূল্য ৩০ ডলার ধরলেও, প্রতি লিটার তেলের মূল্য দাড়ায় বর্তমানে মাত্র ১৯ মার্কিন সেন্ট বা বাংলাদেশী টাকায় প্রায় ১৬ টাকা। অর্থাৎ, ১ লিটার বোতলজাত পানি থেকে বর্তমানে ১ লিটার তেলের মূল্য কম। আর এটাই ভুরু কুচকে দিচ্ছে অনেকের। এত সস্তায় তেল বিক্রি হলে উত্পাদনকারী দেশগুলো লাভ করছে কিভাবে? আর তেল উত্পাদনেরও তো খরচ আছে। তেলের বর্তমান মূল্যে উত্পাদন খরচ মেটানো আদৌ কি সম্ভব? অয়েল ট্রেডারদের এমনটা জানার আগ্রহের পেছনে মূল কারনটি হচ্ছে, তেলের মূল্য কোথায় গিয়ে ঠেকতে পারে, তা অনুমান করা। তবে, বিশ্বের সবদেশের তেল উত্পাদন খরচ কিন্তু সমান নয়। সবচেয়ে সস্তায় তেল উত্পাদন করে কুয়েত, ব্যারেলপ্রতি মাত্র ৮.৫০ ডলারে। অপরদিকে, যুক্তরাজ্যের ক্ষেত্রে এই খরচটা প্রায় ৬ গুন বেশি। প্রতি ব্যারেল তেল উত্পাদন করতে যুক্তরাজ্যের খরচ হয় গড়ে ৫২.৫০ ডলার। তার মানে, তেলের মূল্য ব্যারেলপ্রতি ৩০ ডলার থাকলেও তা রপ্তানি করে কুয়েত প্রতি ব্যারেল থেকে প্রায় ২১.৫ ডলার লাভ করতে পারবে, অপরদিকে যুক্তরাজ্য লাভের বদলে উল্টো লোকসান দিবে প্রতি ব্যারেলে ২২.৫০ ডলার। তেলের মূল্য দীর্ঘদিন ব্যারেলপ্রতি ৩০ ডলারে আটকে থাকলে যে একসময় যুক্তরাজ্যকে তেল উত্পাদন বন্ধ করে দিতে হবে, তা বলাই বাহুল্য (কোন ধরনের সরকারী সহযোগিতা না পেলে)। তো চলুন, সিএনএন এর সৌজন্যে এক নজরে দেখে নেই, দেশভেদে প্রতি ব্যারেল তেল উত্পাদনের খরচঃ উপরের চিত্র থেকে দেখা যাচ্ছে যে, ওপেকভুক্ত বা মধ্যপ্রাচ্যের প্রায় সবগুলো দেশেরই উত্পাদন খরচ উন্নত বিশ্বের দেশগুলোর তুলনায় অনেক কম। এর একটি প্রধান কারণ হচ্ছে উন্নত দেশগুলোতে কর্মচারীদের বেতনসহ উত্পাদন সংশ্লিস্ট অন্যান্য খরচ অনেক বেশি। তাছাড়া ওপেকভুক্ত দেশগুলোর অধিকাংশেরই তেলের মজুদ ভূপৃষ্ঠের একেবারে কাছাকাছি। তাই, সহজেই এই তেল উত্তোলন করা যায় এবং এই তেলের গুণগতমানও অনেক ভালো। পরবর্তী লেখায় আলোচনা করা হবে - ওপেক কি? ওপেকের কাজ কি? এবং ওপেকভুক্ত দেশ কোনগুলো?